Komission tiedonanto neuvostolle ja Euroopan parlamentille - komission tekemiin pitkäaikaisiin vuokrasopimuksiin sisältyvän osto-oikeuden käyttämisestä komission kiinteistöpolitiikassa Brysselin alueella /* SEK/2003/0254 lopull. */





KOMISSION TIEDONANTO NEUVOSTOLLE JA EUROOPAN PARLAMENTILLE - komission tekemiin pitkäaikaisiin vuokrasopimuksiin sisältyvän osto-oikeuden käyttämisestä komission kiinteistöpolitiikassa Brysselin alueella Bryssel on yksi Euroopan yhteisön toimielinten ja erityisesti komission päätoimipaikoista; komissio toimii Brysselissä tällä hetkellä 63 rakennuksessa. Näistä useimmista on tehty vuokrasopimus. Vuokralaisen asema ei kuitenkaan sovi yhteen komission yksiköiden toiminnalle tarpeellisen jatkuvuuden kanssa. Siihen liittyy myös usein käytäviä neuvotteluja rakennusten omistajien kanssa, jotka voivat käyttää vahvaa asemaansa hyödykseen ja pyrkiä sanelemaan ehtonsa, koska komission päätoimipaikan sijaintia ei voida muuttaa. Vuokralaisasema merkitsee myös taloudellista lisäkustannusta verrattuna kustannuksiin, jotka aiheutuisivat, jos komissio voisi ostaa käyttämänsä rakennukset. Näistä syistä komissio on harkinnut muita sopimusmahdollisuuksia, joiden avulla nämä epäkohdat olisivat poistettavissa. Niinpä komissio on tehnyt viime vuosina 18 pitkäaikaista osto-oikeuden sisältävää vuokrasopimusta, joiden vuotuiset indeksiin sidotut kustannukset ovat noin 75 miljoonaa euroa (alustava luku vuoden 2002 lopussa) 150 miljoonan euron kokonaisbudjetista. Tällaiset sopimukset kattavat nykyisellään 38 prosenttia komission käytössä olevien toimistotilojen kokonaisalasta, ja luku nousee 57 prosenttiin kun Berlaymont otetaan uudelleen käyttöön. Komission tarkoituksena on Euroopan yhteisön muiden toimielinten tavoin, ja koska muita ratkaisumalleja ei ole, jatkaa tällaisiin sopimuksiin perustuvaa mallia useimpien (enintään noin 80 prosenttia käytössään olevasta pinta-alasta) käyttämiensä rakennusten osalta. Näillä sopimuksilla, joihin sovelletaan Belgian lakia, on seuraavat edut: * ne ovat pitkäaikaisia (vähintään 27 vuotta) ja tarjoavat komissiolle tietyn pysyvyyden, * korvauksen määrä on pienempi kuin jos kysymys olisi tavallisesta vuokrasopimuksesta, vaikka rakennusten suuret huoltokustannukset pienentävätkin säästöä jonkin verran, * komissiolla on niiden mukaan mahdollisuus käyttää osto-oikeuttaan ennen sopimuksen päättymistä ja hankkia näin rakennus lopullisesti haltuunsa ilman merkittäviä lisäkustannuksia. Ennen osto-oikeuden käyttämistä rakennuksen maapohja kuuluu omistajalle, * komissiolla on mahdollisuus käyttää rakennusta omien etujensa ja tarpeidensa mukaisesti, * niillä on Belgian valtiohallinnossa verotuksellinen erityisasema, mikä merkitsee etenkin vapautusta kiinteistöverosta. Niihin liittyy sitä vastoin sellainen haitta, että omistajan, jonka kanssa pitkäaikainen vuokrasopimus on tehty, joutuminen vararikkoon tai selvitystilaan voi estää komissiota saamasta omistukseensa rakennuksia, joista on 27 vuoden ajan maksettu pitkäaikaisista vuokrasopimuksista maksettavaa korvausta. Tämä johtuu siitä, että vararikon tehneen omistajan ja komission väliseen pitkäaikaiseen vuokrasopimukseen perustuva komission osto-oikeus ei sido kolmansia osapuolia. Tämän riskin poistaminen olisi erittäin suotavaa, koska se auttaisi turvaamaan komission taloudelliset edut. Sen vuoksi komissio haluaa saattaa budjettivallan käyttäjän tietoon seuraavaa: aluksi se aikoo käyttää Avenue Palmerstonilla sijaitsevan Palmerstonin päiväkodin pitkäaikaisessa vuokrasopimuksessa määrättyä osto-oikeutta. Tämä mahdollisuus mainittiin jo 18. maaliskuuta 2002 neuvoston budjettikomitean puheenjohtajalle ja Euroopan parlamentin budjettivaliokunnan puheenjohtajalle toimitetussa komission muistiossa, jonka tarkoituksena oli antaa budjettivallan käyttäjälle ennakkotietoa Palmerstonin kiinteistön vuokraamisesta pitkäaikaisella sopimuksella, johon sisältyy osto-oikeus. toimenpiteen talousarviovaikutus on symbolinen, koska sen suuruus on 1 euro ja koska oikeuden käyttäminen ei muuta sopimuksen taloudellisia ehtoja, sillä komissio maksaa edelleen sopimusehtojen mukaisesti pitkäaikaisesta vuokrasopimuksesta maksettavaa korvausta jäljellä olevan ajan. RAHOITUSSELVITYS Toimenpiteen talousarviovaikutus on symbolinen, koska sen suuruus on 1 euro ja koska oikeuden käyttäminen ei muuta sopimuksen taloudellisia ehtoja, sillä komissio maksaa edelleen sopimusehtojen mukaisesti pitkäaikaisesta vuokrasopimuksesta maksettavaa korvausta jäljellä olevan ajan. Osto-oikeuden käyttäminen poistaa täysin omistajan vararikkoon joutumisesta aiheutuvan riskin ja auttaa turvaamaan komission taloudelliset edut. Budjettikohta : A 02000-C1-OIB - Vuokrat ja pitkäaikaisista vuokrasopimuksista maksettavat korvaukset